钦定古今图书集成/明伦汇编/闺媛典/第040卷 > 赵卯发妻雍氏
## 钦定古今图书集成/明伦汇编/闺媛典/第040卷 > 赵卯发妻雍氏

按《宋史赵卯发传》：“卯发字汉卿，昌化人。咸淳十年，权
通判池州。元兵渡江，池守王起宗弃官去，卯发摄州
事，缮壁聚粮，为守御计。明年，元兵至李王河，都统张
林阴降，阳助卯发。卯发知不可守，乃置酒会亲友，与
诀，谓其妻雍氏曰：‘将城破，吾守臣，不当去，汝先出走’。
雍氏曰：‘君为命官，我为命妇，君为忠臣，我独不能为
忠臣妇乎’？”卯发笑曰：“此岂妇人女子之所能也？”雍氏
曰：“吾请先君死。”卯发笑止之。兵薄池，卯发晨起书几
上曰：“君不可叛，城不可降，夫妻同死，节义成双。”与雍
同缢从容堂死。林降元丞相伯颜具棺衾合葬于池，
祭墓而去。事闻，赠文华待制，谥文节；雍氏赠顺义夫
人。